Bird Island-skrywer dood gevind | Maroela Media
Chris Steyn en Mark Minnie.
Mark Minnie, een van die skrywers van die omstrede boek, Die seuns van Bird Island, is Maandagaand dood aangetref op 'n plaas aan die buitewyke van Port Elizabeth.
Minnie het glo kort voor sy dood sy vriend gevra of hy na die plaas kan gaan omdat hy "bietjie wil wegkom van die stad af" en "vars plaaslug" nodig het. Hy is omstreeks 20:50 dood gevind met 'n skietwond en 'n vuurwapen langs hom.
Kapt. Johan Rheeder, woordvoerder van die polisie, het die voorval aan Maroela Media bevestig, maar wou nie onmiddellik die oorledene se naam bevestig nie. Volgens Rheeder het die 58-jarige oorledene Maandag by sy vriend opgedaag en gevra of hy bietjie op die plaas kan uitspan.
"Die oorledene is na die woonkwartiere waar hy altyd bly terwyl sy vriend en die plaaswerkers aangegaan het met die werk op die plaas. Die vriend het aan die polisie gesê hy het in 'n stadium 'n skoot hoor afgaan, maar nie veel daarvan gedink nie, aangesien daar 'n nabygeleë steengroef is waar mense gereeld gaan skiet," het Rheeder gesê.
Volgens hom het die oorledene se vriendin omstreeks 19:00 die vriend gebel en gevra waar die oorledene is. "Hy het bevestig dat hy op die plaas is en is na die woonkwartiere gegaan waar die oorledene gebly het. Daar was egter niemand daar nie en die vriend en sy broer het na die oorledene begin soek. Hulle het later op sy liggaam afgekom buite die huis met 'n skietwond en 'n vuurwapen langs hom."
Rheeder kon nie onmiddellik bevestig waar die oorledene geskiet is nie. Hy het bevestig die vuurwapen is 'n handwapen. "In die stadium word 'n geregtelike doodsondersoek gedoen."
Rheeder kon ook nie bevestig dat die oorledene 'n oud-polisieman is nie en het gesê hy verneem maar deur die media dat die man 'n oudspeurder is.
Die nuus van Minnie se dood het egter Dinsdagoggend soos 'n veldbrand op sosiale media versprei. Pieter Mulder, voormalige leier van die VF Plus, het ook getwiet dat die skrywer van die Bird Island-boek dood gevind is.
News24 het Dinsdag berig Chris Steyn, mede-outeur van Die seuns van Bird Island, het Minnie se dood bevestig, maar wou nie onmiddellik meer inligting bekendmaak nie.